Kommer oor kleuter se wonde ná hond-aanval | Maroela Media
Kommer oor kleuter se wonde ná hond-aanval
Martin en Mariëtte Oberholzer (Foto: Verskaf)
Martin Oberholzer (5) van Pretoria se wonde word nou septies nadat hy en sy ma, Mariëtte, verlede naweek tuis deur een van hul honde aangeval is.
Shaney Griesel, 'n familielid van die ma en seun, het Maandagoggend aan Maroela Media gesê Martin en Mariëtte (31) is eindelik ontslaan nadat hul wonde aanvanklik in die Kalafong-hospitaal in die stad behandel is. Albei het egter nog baie seer.
"Mariëtte kan glad nie slaap met Martin nie. Hy is moeilik en huil baie."
Volgens Griesel is Mariëtte se wonde onlangs in die hospitaalteater skoongemaak en met steke geheg. Haar voet is intussen in gips geplaas en die wonde aan haar hand is met verbande toegebind. Sy loop nou met behulp van krukke en moet gereeld saam met haar seuntjie vir doktersafsprake gaan om hul wonde te laat behandel.
"Martin is ook nou verskriklik bang vir enige groot hond."
Volgens Griesel is die hond wat ma en seun gebyt het, intussen terug na die telers wat aanvanklik die hond aan die Oberholzers verkoop het.
Maroela Media het vroeër berig die gesin se reun het Martin verlede Sondag by hul huis in Elarduspark bestorm en onophoudelik gebyt. Mariëtte het verbete geveg om die hond van haar kind af te trek en is in die proses ook gebyt.
Martin is gedurende die voorval baie erg oor sy hele lyf gebyt en is kort ná die voorval in die ambulans onder verdowing geplaas. Sy wonde is gereeld onder verdowing in die hospitaal skoongemaak.
Mariëtte het gedurende die voorval haar voet voor die hond en haar hand in die hond se bek gedruk om te keer dat hy Martin aan die nek gryp. Sy het 'n groot sny aan haar voet in die voorval opgedoen.
Volgens Griesel doen die familie nou 'n beroep op mense om skenkings te maak en die Oberholzers sodoende met mediese en ander uitgawes by te staan. Dit sluit in die betaal van 'n verpleegster, asook die aankoop van verbande, ontsmettingsmiddels en 'n loopraam vir Mariëtte.
In die nuus Pretoria
OB oorval deur Covid-19-verwante klagtes
Covid-19-tenders: Ramaphosa moet self in parlement kom sê
Terug na die teler toe…. daai hond kan nie gerehabiliteer word nie, as hy eenkeer sonder ophou gebyt het, gaan hy dit weer doen! Hoop mamma en boetie word vinnig gesond.
Dit is so hartseer, ek begin al hoe meer ondervind dat mense baie lief is om groot honde aan te skaf vir "beskerming" en dan is hierdie honde onsosiaal, dis 'n gesukkel om by dié mense te kuier, want die hond moet eers onder beheer gebring word, en dan moet jy toelaat dat jy "uitgeruik" word sodat die dier jou reuk gewoond kan raak, maar wees net versigtig moet nie skielik hard lag of vinnig opstaan nie, dan ly die honde aan amnesia en wil net storm en dan begin die hele proses weer van vooraf, dit is regtig nie… Lees meer »
Ons het 2 tewe wat mekaar so aanval. Dan kan mens nie tussenbeide tree nie. Die probleem kom as mense met honde verby ons erf loop. Of as daar iemand voor die hek kom staan. Uit frustasie begin byt hulle mekaar. Ons ry nooit ooit weg by die huis met altwee buite nie. Een word in huis toegemaak. Sit halsbande aan groot honde. Veral n bull terrier soos ons het. Al hoe ons hulle kan beheer is om hulle aan halsband te trek tot hulle lugweg afgesny word dan los hulle.
Vergeet van die treurige Kalafong Hospitaal. Koop vir jou 'n groot pak wassoda (jy kry dit by die seeppoeiers by die supermark) NIE SEEPSODA NIE, en 'n groot pak Engelse sout. Tap 'n warm bad water en gooi een koppie van elk in bad. Lê met wonde in water tot koud. Die wonde lyk nou spierwit, maar genees sonder om septies te word. Ek weet dit klink soos 'n ouvrou outydse boereraadstorie, maar glo my dit werk. Haal al die ontsteking uit die wonde.